নববধূকে বরণ করে নিতে প্রস্তুত ছিলো রাজধানীর ভিনিভিডিভিসি রেস্টুরেন্ট। ঢাকাইয়া সিনেমার শীর্ষস্থানীয় নায়িকার বিবাহোত্তর অনুষ্ঠান বলে কথা! আয়োজনের কোন কমতি ছিলো না। লাল-নীল বাতির চাদরে মোড়ানো ছিলো পুরো রেস্টুরেন্টটি। আবহসঙ্গীত হিসেবে বাজছিল সানাই। সন্ধ্যা সাতটা পেরোতেই গণমাধ্যমকর্মীরা হাজির। অনুষ্ঠানটি মূলত সাংবাদিকদের জন্যই। কিন্তু নির্ধারিত সময় পেরিয়ে একঘন্টা পরও দেখা নেই মাহির। ঘন্টাখানেক পর জ্যাম ঠেলে স্বামীকে নিয়ে হাজির হলেন নববধূ। পরনে লাল টুকটুকে শাড়ি। হাতে মেহেদীর আল্পনা। হাসিমুখে সবার সঙ্গে কুশল বিনিময় করলেন মাহি। তারপরই শুরু হলো ক্যামেরার ঝলকানি।